ХьэщIэхэр пшыхь дахэкIэ ирагъэжьэж
Тыркум, Израилым, Иорданием, Ставрополь крайм щыпсэу ди лъэпкъэгъухэм я щIалэгъуалэ гуп иджыблагъэ Налшык къалэм и «Горный родник» зыгъэпсэхупIэм тхьэмахуитIкIэ щыхьэщIащ. Абыхэм я ежьэжыгъуэм ирихьэлIэу, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм пшыхь гуапэ яхузэхи-шащ.
IуэхущIапIэм и унафэщIым и къуэдзэ Гергоков Жамболэт жиIащ Къэбэрдей-Балъкъэрым и хэкуэгъухэр зыгъэпсэхуакIуэ къызэрыригъэблагъэ иужьрей илъэситхум къриубыдэу, ныбжьыщIэ 600-м нэблагъэ а Iуэхум къызэрызэщIрагъэубыдар, хэхэсхэмрэ хэкурысхэмрэ я щIэблэр иджы зэрызэрыщIэр.
— ФыкIуэжмэ, фи Хэкум и хъыбар яхуэфIуэтэжынщ къывэжьэхэм. Мы IуэхумкIэ ди мурад нэхъыщхьэр зыщыдгъэгъупщэ хъунукъым, ар — ди бзэмрэ ди хабзэмрэ тхъумэжынырщ. Тыркум, Иорданием, Израилым, Ставрополь щIыналъэм щыпсэу адыгэхэр фызэхэплъащ, фызэрыцIыхуащи, иджы щыIэ Iэмалхэр къэвгъэсэбэпу, фызэфIэмыкIуэдыжу фызэрыщIэну ди гуапэт. Дыщогугъ лъахэм щывгъэкIуа махуэхэр къыфхуэщхьэпэну, етIанэгъи дызэIущIэну, — жиIащ Гергоковым.
Тыркум къикIа сабийхэм я унафэщIу щыта Къыныкъ Фикрет къыщыпсалъэм фIыщIэ яхуищIащ мы Iуэхур къызэзыгъэпэща псоми.
— Тыркум щыпсэу адыгэхэм къабгъэдэкIыу сэлам фызохыж, — къыщIидзащ абы и псалъэм. — ДызэрыщыIа тхьэмахуитIым цIыкIухэм, шэч хэмылъу, я нэгу зиужьащ, арщхьэкIэ нэхъыщхьэр — хэхэс щIалэгъуалэм къагъэзэжу я лъахэм щылэжьэным, псэупIэ щаухуэжыным лъабжьэ хуэтщIынырщ, абы ди къару етхьэлIэн зэрыхуейрщ. Дунейм дыщикъухьами, ди бзэри ди хабзэри диIэжу, дызэдэIэпыкъуфу щытын хуейуэ къызолъытэ.
Къыныкъ Фикрет щхьэхуэу фIыщIэ яхуищIащ щIалэгъуалэр я Хэкум щыIэху адыгэбзэм хуезыгъэджа егъэджакIуэхэу Мэшыкъуэ Ларисэ, Табыщ Динарэ, Махуэ Маринэ, Хьэрэдурэ Аллэ сымэ.
Бысымхэм фIыщIэ къы-хуащIащ Израилым къикIа гупым яхэта Натхъо Симэрэ Iэпщэ Рустамрэ, Иорданием щыпсэу Шанэ Махэ, Ставрополь крайм щыщ Ахъмэт Иннэ сыми.
Израилым хыхьэ Кфар-Камэ жылэм и тхьэмадэ Нэпсо Зэчий къыбгъэдэкIыу КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор къыхуахьа фIыщIэ тхылъыр иратыжащ.
Пшыхьыр Къэбэрдей-Балъкъэрым и артистхэми ягъэдэхащ, хьэщIэхэми дагъэлъэгъуащ я къэфэкIэмрэ уэрэд жыIэкIэмрэ.
БАГЪЭТЫР Луизэ.
